CELEX: 
Language: lt
Date: 2018-12-14 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamas Europos Parlamento ir Tarybos reglamento (ES) Nr. 516/2014, kuriuo įsteigiamas Prieglobsčio, migracijos ir integracijos fondas, II priedas

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Europos Parlamento ir Tarybos reglamentu (ES) Nr. 516/2014
                  1
               , kuriuo įsteigiamas Prieglobsčio, migracijos ir integracijos fondas, Komisijai suteikiami įgaliojimai priimti deleguotuosius aktus laikantis 26 straipsnyje nustatytų sąlygų.
            
            
               Visų pirma, Reglamento (ES) Nr. 516/2014 16 straipsnio 2 dalimi Komisijai suteikiami įgaliojimai, atlikus Reglamento (ES) Nr. 514/2014 15 straipsnyje nurodytą laikotarpio vidurio peržiūrą, priimti deleguotuosius aktus, kuriais būtų peržiūrėtas nurodyto reglamento II priedas, kuriame pateikiamas 16 straipsnyje ir 38 konstatuojamojoje dalyje nurodytų konkrečių veiksmų sąrašas.
            
            
               Dėl migracijos srautų dinamiškumo būtina laikytis bendro ir lankstaus požiūrio į politikos pokyčius ir finansavimo poreikius ES ir jos valstybėse narėse, ypač tose, kurios prie išorės sienų nuolat patiria didelį migracijos spaudimą, ir deramai į juos atsižvelgti. 
            
            
               Šiuo tikslu 2015 m. gegužės 13 d. Europos Komisija pristatė Europos migracijos darbotvarkę
                  2
               , o 2015 m. birželio 25–26 d. ją patvirtino Europos Vadovų Taryba
                  3
               . Joje pasiūlytas trumpalaikių ir ilgalaikių priemonių rinkinys, įskaitant veiksmingą bendros Europos prieglobsčio sistemos (BEPS) įgyvendinimą. Be kita ko, jos įgyvendinimas apimtų geresnes priėmimo sąlygas, siekiant sustiprinti prieglobsčio prašytojų pagrindinių teisių apsaugą, ypatingą dėmesį skiriant pažeidžiamų grupių poreikiams. Pagal Reglamento (ES) Nr. 516/2014 3 straipsnio 2 dalį Prieglobsčio, migracijos ir integracijos fondas turėtų prisidėti prie visų BEPS aspektų stiprinimo ir plėtojimo. 
            
            
               2018 m. birželio 28 d. išvadose Europos Vadovų Taryba dar kartą patvirtino, kad šias pastangas būtina remti, ir paragino ES teritorijoje savanoriškai steigti „kontroliuojamus centrus“.
            
            
               Pagal Reglamento (ES) Nr. 514/2014 15 straipsnį atliekant valstybių narių nacionalinių programų laikotarpio vidurio peržiūrą ir atsižvelgiant į pirmiau nurodytus ES politikos prioritetus bei Prieglobsčio, migracijos ir integracijos fondo bendrąjį ir konkrečius tikslus, valstybėse narėse nustatyti papildomo finansavimo poreikiai, ypač tose, kurios prie išorės sienų patiria didelį migracijos spaudimą. 
            
            
               Papildomo finansavimo labiausiai reikia priėmimo, apgyvendinimo ir sulaikymo infrastruktūrai, atitinkamoms paslaugoms, teikiamoms tarptautinės apsaugos prašytojams arba kitiems trečiųjų šalių piliečiams, kurie yra valstybėje narėje ir neatitinka arba nebeatitinka atvykimo ir (arba) buvimo valstybėje narėje sąlygų, ir būsto paramai asmenims, kuriems suteikta tarptautinė apsauga. 
            
            
               Šie finansavimo poreikiai turėtų būti kuo tinkamiau patenkinti, naudojant tinkamiausią finansavimo priemonę. 
            
            
               Todėl, atsižvelgiant į tai, kad šie finansavimo poreikiai ypatingi, valstybių narių nacionalinių programų papildymas pagal paskirstymo schemą, kuri buvo naudojama kiekvienos valstybės narės pagrindinei asignavimų sumai paskirstyti, nėra tinkama priemonė, nes pagal ją lėšos negali būti skirtos būtent nustatytiems tų valstybių narių, kurios patiria didelį migracijos spaudimą, poreikiams patenkinti.
            
            
               Pagalba ekstremaliosios situacijos atveju taip pat nėra tinkama priemonė, nes ji iš esmės teikiama tik labai ypatingomis aplinkybėmis, t. y. esant ekstremaliajai situacijai, kaip yra apibrėžta Reglamento (ES) Nr. 516/2014 2 straipsnio k punkte. Be to, pagalba ekstremaliosios situacijos atveju teikiama taikant projektų metodą ir tik ribotą laikotarpį, priešingai finansavimui, kuris pagal daugiametę finansavimo programą skiriamas vykdant nacionalines programas. 
            
            
               Pagal pasidalijamojo valdymo principą įgyvendinami konkretūs veiksmai leidžia lanksčiau atsižvelgti į konkrečios situacijos dinamiką ir ypatumus, nes įgyvendinant tuos konkrečius veiksmus valstybėms narėms iš Prieglobsčio, migracijos ir integracijos fondo skiriamas papildomas finansavimas konkrečiai veiklai remti. Veiklos, kuriai reikia minėtos papildomos finansinės paramos, pobūdis labai specifinis, todėl konkretūs veiksmai laikomi tinkamiausia finansavimo priemone. 
            
            
               Šiuo metu II priedo konkrečių veiksmų sąraše nurodyti šeši tarpvalstybiniai veiksmai ir du nacionaliniai veiksmai, kurie vykdomi bendradarbiaujant su Jungtinių Tautų vyriausiojo pabėgėlių reikalų komisaro biuru. 
            
            
               Kadangi vykdant šiuos konkrečius veiksmus nėra galimybės remti per laikotarpio vidurio peržiūrą nustatytas veiklos sritis, į atitinkamą Reglamento (ES) Nr. 516/2014 priedą turi būti įtraukas naujas konkretus veiksmas. 
            
            
               Siūlomas naujas konkretus veiksmas padėtų veiksmingai valdyti migracijos srautus, o tai yra Prieglobsčio, migracijos ir integracijos fondo bendrojo tikslo dalis, ir sustiprintų valstybių narių solidarumą, o tai yra fondo konkretus tikslas. Jis taip pat dera su Europos migracijos darbotvarkės veiksmingo bendros Europos prieglobsčio sistemos įgyvendinimo priemonėmis.
            
            
               Be to, iš dalies pakeitus konkrečių veiksmų, kuriais atsižvelgiama į specifinius valstybių narių poreikius, kaip numatyta Prieglobsčio, migracijos ir integracijos fondo teisiniame pagrinde, sąrašą, taip pat atsiras galimybė padidinti ES pridėtinę vertę migracijos srautų valdymo srityje. 
            
            
               2.KONSULTACIJOS PRIEŠ PRIIMANT AKTĄ
            
            
               Laikantis geresnio reglamentavimo taisyklių ir vadovaujantis Reglamento (ES) 516/2014 51 konstatuojamosios dalies, Komisija rengdama deleguotuosius aktus turėtų konsultuotis su visų valstybių narių ekspertais. Siekiant aptarti šį klausimą, 2018 m. birželio 6 d. buvo sušauktas ekspertų susitikimas. Dėl labai mažo užsiregistravusių dalyvių skaičiaus susitikimas buvo atšauktas, o konsultacijos vyko taikant rašytinę procedūrą – nuo 2018 m. birželio 4 d. iki birželio 20 d. 
            
         
         
            
               Į gautas valstybių narių ekspertų pastabas buvo tinkamai atsižvelgta rengiant Komisijos deleguotojo reglamento projektą. 
            
            
               Vadovaujantis geresnio reglamentavimo taisyklėmis, po tarnybų tarpusavio konsultacijų buvo pradėta grįžtamosios informacijos procedūra. Grįžtamosios informacijos teikimo laikotarpis baigėsi 2018 m. spalio 22 d. Pastabų nepateikta.
            
            
            
               3.DELEGUOTOJO AKTO TEISINIAI ASPEKTAI
            
            
               Reglamento (ES) Nr. 516/2014 16 straipsnio 2 dalimi Komisijai suteikiami įgaliojimai priimti deleguotuosius aktus, kuriais iš dalies būtų keičiamas to reglamento II priedas, kuriame pateikiamas konkrečių veiksmų sąrašas.
            
            
               Reglamento (ES) Nr. 516/2014 26 straipsnyje apibrėžtas įgaliojimų delegavimas, visų pirma sąlygos, kuriomis Komisijai suteikiami įgaliojimai priimti deleguotuosius aktus.
            
            
               
            
            
               KOMISIJOS DELEGUOTASIS REGLAMENTAS (ES) …/...
            
            
               2018 12 14
            
            
               kuriuo iš dalies keičiamas Europos Parlamento ir Tarybos reglamento (ES) Nr. 516/2014, kuriuo įsteigiamas Prieglobsčio, migracijos ir integracijos fondas, II priedas
               
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 516/2014, kuriuo įsteigiamas Prieglobsčio, migracijos ir integracijos fondas ir iš dalies keičiamas Tarybos sprendimas 2008/381/EB ir panaikinami Europos Parlamento ir Tarybos sprendimai Nr. 573/2007/EB ir Nr. 575/2007/EB bei Tarybos sprendimas 2007/435/EB
                  4
               , ypač į jo 16 straipsnio 2 dalį,
            
            
               kadangi:
            
            
               (1)Reglamento (ES) Nr. 516/2014 15 straipsnio 1 dalies b punkte ir 16 straipsnio 1 ir 3 dalyse yra nurodyti turimi ištekliai konkretiems veiksmams, kurie turi būti skirti valstybėms narėms;
            
            
               (2)per Reglamento (ES) Nr. 514/2014 15 straipsnyje nurodytą laikotarpio vidurio peržiūrą buvo nustatyti valstybių narių papildomo finansavimo poreikiai prieglobsčio, migracijos ir integracijos srityje;
            
            
               (3)per laikotarpio vidurio peržiūrą aiškiai nustatyta, kad tinkamo dydžio finansinės paramos labiausiai reikia priėmimo, apgyvendinimo ir sulaikymo infrastruktūrai, atitinkamoms paslaugoms, teikiamoms, tarptautinės apsaugos prašytojams arba kitiems trečiųjų šalių piliečiams, kurie yra valstybėje narėje ir neatitinka arba nebeatitinka atvykimo arba buvimo valstybėje narėje sąlygų, ir būsto paramai asmenims, kuriems suteikta tarptautinė apsauga;
            
            
               (4)2018 m. birželio 28 d. išvadose Europos Vadovų Taryba dar kartą patvirtino, kad Sąjunga remia šias pastangas, ir paragino Sąjungos teritorijoje savanoriškai steigti „kontroliuojamus centrus“;
            
            
               (5)Reglamento (ES) Nr. 516/2014 II priede pateiktame dabartiniame konkrečių veiksmų sąraše nurodyti aštuoni konkretūs veiksmai, kuriuos įgyvendinančios valstybės narės gauna papildomą finansavimą; šeši iš tų veiksmų yra bendri kelių valstybių narių įgyvendinami veiksmai;
            
         
         
            
               (6)į per laikotarpio vidurio peržiūrą nustatytus politikos pokyčius ir finansavimo poreikius negalima deramai atsižvelgti įgyvendinant dabartiniame sąraše nurodytus konkrečius veiksmus. Todėl geriausias būdas lanksčiai užtikrinti Prieglobsčio, migracijos ir integracijos fondo paramą būtų iš dalies pakeisti tą sąrašą;
            
            
               (7)nauju į Reglamento (ES) Nr. 516/2014 II priedą įtraukiamu konkrečiu veiksmu būtų prisidėta prie veiksmingo migracijos srautų valdymo. Jis atitiktų to reglamento 3 straipsnio 2 dalies d punkte nurodytą konkretų tikslą stiprinti valstybių narių solidarumą;
            
            
               (8)naujas konkretus veiksmas, kuriuo būtų atsižvelgta į naujausius politikos pokyčius ir valstybių narių finansavimo poreikius, leisiantis sumažinti didžiausią migrantų ir prieglobsčio prašytojų srautų valstybėms narėms ir visai Sąjungai daromą spaudimą, sukurtų gerokai didesnę pridėtinę vertę;
            
            
               (9)kad būtų galima nedelsiant įgyvendinti šį konkretų veiksmą ir siekiant atsižvelgti į minėtus neatidėliotinus finansavimo poreikius, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
            
            
               (10)todėl Reglamentas (ES) Nr. 516/2014 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 516/2014 II priedas papildomas 9 punktu:
            
            
               „9. Didelį ir neproporcingą migracijos spaudimą patiriančiose valstybėse narėse priėmimo, apgyvendinimo ir sulaikymo infrastruktūros steigimas, plėtojimas ir eksploatavimas, atitinkamos paslaugos, teikiamos tarptautinės apsaugos prašytojams arba kitiems trečiųjų šalių piliečiams, kurie yra valstybėje narėje ir neatitinka arba nebeatitinka atvykimo arba buvimo valstybėje narėje sąlygų, ir būsto parama asmenims, kuriems suteikta tarptautinė apsauga, įskaitant esančius valstybių narių įsteigtuose „kontroliuojamuose centruose“.
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas pagal Sutartis privalomas visas ir tiesiogiai taikomas valstybėse narėse.
            
            
               Priimta Briuselyje 2018 12 14
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 516/2014, kuriuo įsteigiamas Prieglobsčio, migracijos ir integracijos fondas ir iš dalies keičiamas Tarybos sprendimas 2008/381/EB ir panaikinami Europos Parlamento ir Tarybos sprendimai Nr. 573/2007/EB ir Nr. 575/2007/EB bei Tarybos sprendimas 2007/435/EB (OL L 150, 2014 5 20, p. 168).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        OL L 150, 2014 5 20, p. 168.